Gražiausios mano vaikystės pasakos

Latvių pasakos

Turinys

[KATINĖLIS, GAIDELIS IR LAPĖ 2](#_Toc306555104)

[ZUIKIS IR JO DRAUGAI 2](#_Toc306555105)

[LAPĖ MOKO VILKĄ ŽVEJOTI 3](#_Toc306555106)

[SENELIO PIRŠTINĖ 4](#_Toc306555107)

[PAUKŠČIAI NUGALI ŽVĖRIS 4](#_Toc306555108)

[GAIDELIS IR VIŠTYTĖ 5](#_Toc306555109)

[LOKYS IR PELĖ 6](#_Toc306555110)

[ŽMOGUS IR VILKAS 6](#_Toc306555111)

[ŽVĖRIŲ KARAS 6](#_Toc306555112)

[KAS BAILESNIS UŽ KIŠKĮ 7](#_Toc306555113)

[GYVULIAI STATOSI TROBELĘ 7](#_Toc306555114)

[ŽVĖRYS IR KUBILIUS 8](#_Toc306555115)

[UODAI IR ARKLYS 9](#_Toc306555116)

[ŠUO IŠGELBSTI VAIKĄ 9](#_Toc306555117)

[EŽYS IR KIŠKIS 10](#_Toc306555118)

[LAPĖ GANO ANTIS 10](#_Toc306555119)

[ĄŽUOLAS IR GRYBAS 11](#_Toc306555120)

[DIDYSIS GAIDYS 12](#_Toc306555121)

[LAPĖ IR STRAZDAS 13](#_Toc306555122)

[PAGRANDUKAS 13](#_Toc306555123)

[NAMINĖ PELĖ IR DIRVINĖ PELĖ 13](#_Toc306555124)

[GYVULIAI PAREINA GYVENTI PAS ŽMONES 14](#_Toc306555125)

[KATĖ PAVAGIA ŠUNS LAISVĖS RAŠTĄ 14](#_Toc306555126)

[ŠALČIO IR KIŠKIO LAŽYBOS 15](#_Toc306555127)

[ŽALČIO NUOTAKA 15](#_Toc306555128)

[AUKŠTOJI PUPA 16](#_Toc306555129)

[KAIP VARGUOLIS PINIGŲ PRASIMANĖ 17](#_Toc306555130)

# KATINĖLIS, GAIDELIS IR LAPĖ

Sykį pirtelėje gyveno katinėlis ir gaidelis. Vienas rū­pinosi, kad būtų ko valgyti, kitas ruošėsi po namus. Vieną dieną katinėlis išėjo medžioti, o gaidelis puode šutino kopūstus, laukdamas, kol medžiotojas parneš užku­lo. Čia kažkas ėmė skrebentis į duris. Klausia, kas gi ten? O ten buvo gudruolė laputė. Ir kad pradės gailiai ir meiliai prašytis:

- Kūmuli, aukseli, aš tau ne priešas, kojeles nušalau, rankeles nušalau, leisk vidun pasišildyti!

- Katinėlis išeidamas man prisakė, kad nieko pirtelėn neleisčiau. Negaliu tavęs įleisti, - atsakė gaidelis.

Tačiau klastininkė nuo jo neatstojo, tol prašėsi, tol suo­kė, kol galų gale gaidelis duris atidarė. Mikliai įsmuko vi­dun, šokinėjo, šildėsi, gyrė šeimininką, koks jis geras, koks gailestingas. Gaideliui puikioji viešnia taip patiko, kad jis niekaip negalėjo suprasti, kodėl katinėlis taip nemėgsta svečių - juk jie tokie malonūs. Gerai apšilusi, gudruolė pa­klausė:

* Ką tu čia verdi, kūmuli?
* Kopūstus.
* Gal duotum paragauti?
* Ragauk.
* Oi, kokie gardūs! - meilikavo laputė.

Lapė dar kartelį paragavo, paskui staiga stvėrė gaidelį, pasikišo po pažasčia ir pasileido su savo laimikiu namo.

Parėjo katinėlis. Pirtelės durys atlapos, gaidelio nebėr. Ką daryti? Visai nusiminęs, pradėjo uosti pėdas. Nusekė ligi pat laputės olos. Norėtųsi trūks plyš bičiulį ištraukti, gal jis oloj dar gyvas. Tuoj nuskubėjo į miestą ir nusipirko smuikelį. Sugrįžo prie olos ir ėmė griežti, graudžiai, jaus­mingai.

Oloje gyveno trys laputės: senė lapė ir dvi jos dukte­rys. Išgirdusi muziką viena iš jaunylių išlėkė pažiūrėti, kas ten taip gražiai griežia. Bet vos tik iškišo galvą, katinėlis capt! - ištraukė ją iš olos ir nusuko sprandą. Ir vėl užgrojo. Antroji jaunylė taip pat užsimanė pažiūrėti, kas ten taip gražiai griežia. Ją katinėlis irgi mikliai sudorojo.

Senoji liko viena. Krosnis kūrenasi, pyragas užminky­tas, tešla rūgdama kopia per kraštus, gaidelis surištom ko­jom plaka sparnais pasuolėj. Pradėjo širsti:

- Ak, tos slunkės, ak, tos išdykėlės! Matyt, jau abi pra­dėjo šokti ir visai užmiršo, kad reikia iššluoti iš krosnies pelenus, pašauti pyragą, nukirsti ir nupešti gaidį. Pala, pala, tas tingines su rykšte nuginsiu prie darbo, ir tas vel­nio muzikantas atsiims savo dalį!

Stvėrusi rykštę nulapnojo prie angos. Vos iškišo galvą laukan, capt! - muzikantas sugavo ir ją.

Katinėlis dar kurį laiką pagrojo, bet nieko daugiau ne­sulaukęs, pats įsmuko į olą. Ten išvydo savo bičiulį besi-kapanojantį mirties baimės apimtą. Atraišiojęs prilupo už neklausymą ir gerai išbarė. Paskui iššlavė krosnį, išsikepė pyragus ir prisivalgė kaip per puotą. Daug bandelių par­sinešė namo į savo pirtelę. Bet nuo to laiko gaidelis nieko daugiau pro duris nebeįsileisdavo, tik katinėlį.

# ZUIKIS IR JO DRAUGAI

Vienam zuikiui nusibodo gyventi miško tankumyne, jis pasidirbo raudonus ratukus, pats įsikinkė ir iš­keliavo į pasaulį draugų ieškoti. Pirmą jis susitiko adiklį.

* Kur eini? - paklausė zuikutis. - Eikš, geriau sėskis į mano ratus, važiuosim drauge!
* Gerai, - atsakė adiklis, įlipo į ratus, ir jie nuvažiavo toliau.

Pavažiavę galelį kelio, jie sutiko segtuką. Zuikis ir jį paklausė:

- Kur eini? Eikš, geriau sėskis į mano ratus, važiuosim drauge!

Segtukas sutiko, ir visi trys nukeliavo toliau. Kelyje dar susitiko adatą, žariją ir galiausiai antį.

Taip jie visi važiavo važiavo, kol privažiavo miško pa­krašty trobelę. Įėję į vidų nerado nė vieno žmogaus, tad įsi­taisė kur kam patogiau. Antis įšoko į pilną rėčką vandens, kur stovėjo prie durų, adiklis įsmigo į patalą, adata - į prie­galvį, segtukas - į rankšluostį, o žarija užšoko ant krėslo.

Po kurio laiko parsirado ir trobelės šeimininkas, o jo būta baisaus plėšiko. Pirmiausia pasilenkė prie rėčkos ran­kų nusimazgoti. Antis kad suplaks sparnais - pilnas akis vandens plėšikui pritaškė. Sis paėmė rankšluostį - nusi­šluostys, o segtukas tik smigt jam į nosį. Jis šast - atsisėdo ant krėslo, o čia žarija nusvilino užpakalį. Iš to skausmo norėjo atsigulti ant lovos, bet čia įdūrė adiklis ir adata. Iš­sigandęs puolė pro duris lauk, bet nuo stogo nusirito kaž­koks akmuo, dėjo jam į galvą ir užmušė.

Taip plėšikas buvo išgintas iš savo trobelės, ir ten apsigyveno zuikutis su savo draugais. Turbūt ligi šiolei laimingai gyvena.

# LAPĖ MOKO VILKĄ ŽVEJOTI

Sykį lapė radusi žuvų susinešė jas prie šieno kupetos, atsitūpė ir ėda. Bėga pro šalį alkanas vilkas, pamato lapę ėdančią žuvis, prieina ir sako:

* Sveika, kūmute!
* Sveikas, kūmai, sveikas! - atsako lapė.
* Duok, kūmute, ir man nors vieną žuvelę! - prašo vilkas.
* Eik, kūmuti, ir pats susigauk! - atsako lapė. - Man irgi buvo nelengva žvejoti.

- Kūmute, kad aš nemoku, pamokyk mane! - prašo vilkas.

- Gerai! Matai, ten prie sodžiaus ežere eketė iškirsta. Nueik, įmerk uodegą ir per naktį daugybė žuvų užkibs.

Vilkas paklausė ir sutemus nuėjo prie eketės, įmerkė uodegą ir tupi. Naktį paspaudė didelis šaltis, eketę užtrau­kė ledas ir vilkui uodega prišalo. Vilkas pakrutina pakruti­na uodegą - sunki. Matyt, daug žuvų užkibo.

* Tegu dar daugiau užkimba! - galvoja vilkas. Paryčiais atbėgo lapė ir klausia:
* Na kaip, kūmuti, ar kimba?

- Kimba, kūma, kimba! - atsako vilkas.

- Tai gerai, tu dar patupėk, dar daugiau jų užkibs, - pa­mokė lapė, o pati nubėgo. Bet ne į mišką. Sukčiuvienė nu­lėkė į sodžių ir pasakė moterims, kad vilkas eketėj vandenį drumsčia.

Moterys dar nepatikėjo, nubėgo, žiūri - tikrai tupi vil­kas. Sujudo sukruto visas sodžius, žmonės stvėrė vėzdus, šluotas, mietus, žarsteklius ir nubėgo mušti vilko. Vilkas, vargšas, bandė sprukti, bet kur tau - uodega eketėj įšalo. Subėgo visas sodžius ir kaip ims kulti - kas su vėzdu, kas su mietu, kas su žarstekliu. Žmonės lupa ir rėkia, vilkas staugia iš skausmo ir plė­šosi. Galų gale vargšas išrovė uodegą, nors ir be odos, ir spruko šalin kiek kojos neša.

Lapė per tą laiką įlindo trobon, išvertė šeimininkės už­maišytą kubilėlin duoną, įkišo tešlon galvą, išsitepliojo visa ir galvotrūkčiais nulėkė į mišką.

Ten ją sutiko vilkas ir raudodamas sako:

* Oi, kūmute, kaip tu mane apgavai! Vos gyvas ištrū­kau ir nė vienos žuvelės nesugavau.
* Blogai, kūmuti! - atsakė lapė. - Bet, matai, man dar blogiau. Aš bėgau tavęs gelbėti, bet

pakeliui sutikau mo­teris. Viena kaip rėžė man žarstekliu per galvą, tai, pats matai, net smegenys išlindo. Žiūrėk, kūmuti, kaip jos man šąla ant pakaušio.

* Ak, kūmute, tai tau dar blogiau buvo, - sako vilkas. -Nagi, sėskis man ant kupros,

panėšėsiu galiuką, negaliu tavęs čia palikti. Girdi, kaip sodžiaus šunys loja! Užuos pė­das, atlėks čionai, tai bus dar blogiau. Bėgam, kūmute!

* Oi, kūmuti, koks tu geras! - tarė lapė. - Nunešk mane iki olos, tai gal liksiu gyva. Antraip

pražūsiu, visai jėgų neturiu.

Ir vilkas užsisodino lapę ant nugaros ir brenda per gilų sniegą. Vilkas neša, o lapė sau po nosim murma:

* Muštas nemuštą neša, muštas nemuštą neša!

Vilkas išgirdo, kad lapė patyliukais murma, ir klausia:

- Ką tu sakai, kūmute?

- Aš kalbu poterius, - atsako lapė ir vėl murma: - Muš­tas nemuštą neša.

Taip primuštas vilkas ir nunešė sveiką lapę iki olos.

# SENELIO PIRŠTINĖ

Kartą gyveno žilas senelis. Vieną šaltą žiemos dieną jis išvažiavo į mišką malkų. Čia senelis užsimanė prisi­degti pypkutę. Kol jis užanty ieškojo pypkutės, taba­ko ir skiltuvo, pametė vieną pirštinę.

Tą pirštinę pamatė musė, lėkdama nuo šalčio, įlėkė vi­dun ir ėmė iš džiaugsmo šokti.

Bėgo nuo šalčio pelytė, pribėgo prie pirštinės ir klausia:

* Kas ten pirštinėj šoka?
* Aš, pati musių karalienė. O kas tu būsi?
* Aš peliukė cypliukė, leisk mane pasišildyti!
* Na, lįsk ir šildykis!

Pelytė įlindo pirštinėn, ir abi su muse ėmė šokti. Bėgo nuo šalčio zuikis, pamatė pirštinę, pribėgo artyn ir klausia:

* Kas ten pirštinėj šoka?
* Aš, musių karalienė, ir peliukė cypliukė. O kas tu būsi?
* Aš zuikelis ilgaausis. Leiskit mane pasišildyti!
* Gerai, lįsk ir šildykis!

Zuikis įlindo pirštinėn, ir dabar jau trise ėmė šokti. Bėgo nuo šalčio vilkas, pamatė pirštinę, pribėgo artyn ir klausia:

* Kas ten pirštinėj šoka?
* Aš, musių karalienė, peliukė cypliukė ir zuikelis ilgaausis. O kas tu būsi?

- Aš vilkas pilkas. Leiskit ir man pasišildyti!

- Gerai, lįsk ir šildykis!

Vilkas įlindo pirštinėn, ir dabar jau keturiese ėmė šokti. Bėgo nuo šalčio lokys, rado pirštinę ir klausia:

* Kas ten toje pirštinėj šoka?
* Aš, musių karalienė, peliukė cypliukė, zuikelis ilga­ausis ir vilkas pilkas. O kas tu toks

būsi?

* Aš pats didžiausias gauruočius. Leiskit ir mane pasi­šildyti!
* Gerai, lįsk ir šildykis!

Įlindo pirštinėn ir lokys, dabar jau penkiese po vidų šoka.

Čia, kur buvęs, kur nebuvęs, atskrido gaidys ir kad už­giedos:

* Kakariekū, bėkit iš čia kas kur galit!

Šokėjai išsigando, ir visi viens per kitą ėmė spraustis iš pirštinės lauk. Musė nulėkė į karaliaus dvarą, peliukė – į bulvių rūsį, zuikis - į avižas, vilkas -į krūmus, lokys - į mišką. Grūsdamiesi suplėšė senelio pirštinę. Tad jis ir šiandien su viena pirštine vaikšto.

# PAUKŠČIAI NUGALI ŽVĖRIS

Kartą lokys su vilku ėjo pro zylutės lizdą. Vilkas, ro­dydamas lokiui lizdą, tarė:

- Ana kur zylutės rūmas!

Lokys atsakė:

- Koks čia tau rūmas, tai tik prasta lūšna.

Zylutė baisiai įsižeidė ir paskelbė žvėrims karą. Tegu stoja prieš visus, kurie skraido. Lokys su vilku sutiko, nes nė kiek neabejojo, kad pergalė bus žvėrių pusėje. Lokys ap­lankė visus žvėris ir pasakė, kad rytoj ruoštųs į mūšį.

Žvėrys išsirinko vadu lapę ir susitarė taip: jeigu lapė lyžtels sau nugarą, tai bus ženklas, jog visi turi bėgti.

Žvėrių susitarimą išgirdo pelėda ir pranešė paukš­čiams.

Kitą dieną, kai prasidėjo kautynės, lapei ant nugaros nutūpė širšinas ir kad įgels. Lapė iš skausmo suriko ir puo­lė laižyti įgeltą vietą. Žvėrys, tai pamatę, leidosi bėgti, nes taip buvo sutarta, ir mūšis iširo.

Taip paukščiai įveikė žvėris, o lokys visų jų akivaizdoje atsiprašė zylutės.

# GAIDELIS IR VIŠTYTĖ

Gaidelis su vištyte išėjo riešutauti. Gaidelis įlipo į lazdy­ną, į pačią viršūnę, o vištytė liko apačioj laukti. Gaidelis nuraškė vieną riešutą - numetė žemėn, nuraškė kitą -numetė žemėn. Kaip mes trečią - išmušė vištytei akelę.

* Kad tave kur! - išsigando gaidelis. - Šitokios žioplys­tės man seniai nepasitaikė.

Bet vištytė to negirdėjo. Rėkdama nulėkė namo. Sutiko poną. Ponas klausia:

* Ko čia taip rėki?

Taip ir taip:

* Kaip metė riešutą - pataikė į akį.
* Kas metė?

- Gaidelis, gaidelis metė!

- Na, kur tai matyta! Kur tas gaidelis? Tegu ateina į dvarą!

Gaidelis atėjo į dvarą. Ponas priešais:

* Ko tu čia riešutais metais? Kam išmušei vištytei akį?
* Ne aš išmušiau! Įlipau į lazdyną riešutų, laz­dynas staiga sulingavo, o riešutas ir pataikė į

akį.

* Šit kaip? Na gerai! Tegu tas lazdynas ateina į dvarą!

Lazdynas atėjo. Ponas priešais:

* Ko tu linguoji ir kreti riešutus vištytei į akį?
* Aš nebūčiau lingavęs, bet kad kaimynų ožka man žie­vę graužė, tai ką turėjau daryti?
* Na gerai! Tegu tada ožka ateina į dvarą!

Ožka atėjo. Ponas priešais:

- Sakyk man, kam graužei lazdyno žievę?

- Argi aš būčiau graužusi? Bet piemuo manęs neganė, tai ką turėjau daryti?

- Pašauk tą piemenį į dvarą!

Pašaukė piemenį. Ponas priešais:

* Klausyk, kodėl tu ožkos nepaganei? Žiūrėk, kaip tas lazdynas atrodo!
* Naje! Aš tai būčiau paganęs, bet gaspadinė apgavo: žadėjo bandelių įdėti, bet Dievui

leidus likau nevalgęs.

* Gerai! Kur ta gaspadinė? Tegu ateina į dvarą!

Atėjo gaspadinė. Ponas priešais:

- Sakyk man, kodėl piemeniui bandelių nedavei?

- Nedaviau! Kaipgi būčiau nedavusi, bet, poneli mie­las, man baisiai nepasisekė. Kiaulė tešlą su­ėdė - tai ir neiškepiau.

- Na, tai tegu kiaulė ir žinosi su ta akim! - pasakė po­nas, ir tuo viskas pasibaigė.

# LOKYS IR PELĖ

Lokys savo guoly drybsodamas sykį nutvėrė vieną ne­nuoramą pelę. Pelė prašosi, kad paleistų, sako bėdai ištikus ji irgi pagelbėsianti. Iš tokios pagalbos lokys tik pasijuokė ir paleido pelę.

Sykį lokys įpuolė į medžiotojų kilpas ir niekaip nevaliojo ištrūkti, nors ir kaip draskėsi plėšėsi. Galų gale atbėgo pa­leistoji pelė, pagraužė kilpą ir pagelbėjo lokiui išsivaduoti.

# ŽMOGUS IR VILKAS

Sykį vilkas susitiko lapę ir paklausė, ar ji nemačiusi ko­kio žmogaus. Lapei pasiteiravus, kam jam to reikia, vilkas atsakė, jog norįs su žmogum pasigalynėti. Lapė iš to išsijuokė ir pasakė netikinti, kad vilkas būtų stipresnis už žmogų, bet tegu pamėgina, kad nori.

Ir vilkas su lape patraukė žmogaus ieškoti. Kiek paėjėję susitiko tokį seneliuką.

Vilkas, jį pamatęs, paklausė:

* Sakyk, ar šis yra žmogus?
* Ne! - atsakė lapė. - Jis kažkada buvo žmogus.

Po kurio laiko jie sutiko berniuką, vilkas ir vėl klausia:

* O šis ar žmogus?

Lapė atsakė:

* Šis kada nors dar bus žmogus.

Galų gale jie sutiko medžiotoją, ir lapė pasakė:

* Matai, šitas yra žmogus!

Vilkas apsidžiaugė pagaliau radęs žmogų ir piktai staugdamas puolė jį.

Medžiotojas kelissyk šovė į vilką, bet šis neatlyžo. Tada vyras išsitraukė kardą ir kirto. Vilkas daugiau neištvėrė ir pabėgo atgal pas lapę. Atbėgęs ėmė pasakoti:

* Niekaip nebūčiau pagalvojęs, kad žmogus už mane stipresnis. Pirmiausia jis paėmė lazdą

ir kad spjaus man ugnim į akis. Bjauriai apsvilino, bet dar iškentėjau. Tačiau, kai išsirovęs šonkaulį ėmė man tvoti, nebeišlaikiau ir gavau bėgti. Dar laimė, kad jis buvo palankiai nusiteikęs ir rimtai nenorėjo su manim kautis, antraip nebūčiau išnešęs kailio.

Tai pasakęs, vilkas nubėgo, sau pasižadėjęs daugiau niekad su žmogum į kovą nestoti.

# ŽVĖRIŲ KARAS

Kartą šuo susiginčijo su lape, kurio draugai stipresni. Galiausiai nusprendė išbandyti draugų stiprumą kare. Kiekvienas gali pasiimti su savim po du karius. Mūšio lauką išrinko miške, netoli nuo sodybos, kur gy­veno šuo.

Sutartu laiku į lauką atėjo lapė su šernu ir lokiu, o šuo pasivėlino, nes taip greit negalėjo surasti dviejų draugų.

Pirmiausia jis paprašė arklį, bet šis atsakė, jog šeiminin­kas jį taip nualsinęs, kad jis negalįs paeiti.

Tada šuo nuėjo pas jautį, bet ir šis atsisakė, mat vakar taip sumaitojęs ragą, jog ir dabar visą galvą sopa.

Laiko jau nebėr - kas nepasirodys, tas pralaimės karą. Ką šuniui daryti? Stipresnių draugų nesuradęs, jis paprašė katiną ir gaidį, ir šie mielai sutiko eiti šuniui į talką.

Tad nusiskubino visi trys į mišką, kad per daug nepa­vėluotų.

Lapė, nebesulaukdama savo priešininkų, paragino lokį, kad įkoptų į eglę ir pažiūrėtų, ar dar neateina.

Lokys ir įkopė, apsižvalgė ir sako - taip, ateiną.

* Ar dar toli? - klausia lapė.
* Tuojau bus čia, - atsako lokys.
* Ar priešai apsiginklavę? - klau­sia lapė.
* Vienas velka iš paskos ilgą baslį, o kitas iškėlęs aukštyn du kreivus kardus. Tas bėga ir

šaukia: „Paduok ją man! Pa­duok ją man!" - pasakoja lokys.

Šernas, tai išgirdęs, puolė raustis į samanas. O lapė suriko lokiui, kad liptų žemėn ir ruoštųsi kautis.

Lokys atsakė, jog žemėn nelip­siąs - eglėje priešai jo neįžiūrėsią.

Dabar išsigando ir lapė, spruko gilyn į mišką, o šernas taip įsikasė į samanas, jog tik pats uodegos galiu­kas kyšojo.

Atėjo šuo su savo draugais, o priešų nėra. Šuo sako, matyt, juos kelyje bus kas sugaišinęs, tad dabar jie patys galėsią pa­laukti ir atsipūsti. Gaidys suplasnojo sparnais ir visa ger­kle užgiedojo.

Šernui iš baimės ėmė drebėti uodega. Katinas pamanė, jog ten pelė kruta, tik capt! - už jos.

Šernas kaip šoks - ir į mišką. Bet dabar mirti­nai išsigando katinas ir užlėkė aukštyn į eglę. Lokys pagalvojo, kad dabar puola jį, dribo iš eglės lyg pjuvenų maišas ir nunešė kudašių į mišką. Taip karas ir baigėsi.

# KAS BAILESNIS UŽ KIŠKĮ

Vieną dieną kiškiui nusibodo gyventi. Ir kur nenusi­bos, jei visi jį persekioja? Dieną vaikosi medžiotojas su šunimis, naktį turi slėptis nuo vilko, lapės ir kitų žvėrių. Ir erelis su vanagu iš aukštybių į jį žvalgosi. Net ir tas menkysta katinas gatavas jį užpulti.

„Sunkus, labai sunkus mano gyvenimas, - galvoja kiš­kis. - Nėra gyvio, kuris būtų taip vaikomas ir niekinamas, kaip aš. Kam tokiam ir gyventi pasaulyje? Geriau eisiu į ežerą ir nusiskandinsiu."

Ir kiškis, gyvenimo nuskriaustas, nubėgo į ežerą galo darytis. Bet ant kranto tupėjo būrys varlių. Taip pat, kaip ir kiškis, jos bailiai dairėsi aplinkui, ar neateina koks kenkė­jas. Išvydusios kiškį, jos baisiausiai išsigando, nes palaikė jį stačiai siaubūnu, ir viena po kitos tik pliumpt, pliumpt! - ir sušoko į vandenį. Kiškis pamatė, kad varlės nuo jo sprun­ka, ir nebepuolė į ežerą.

- Oho, vyruti! - šūktelėjo iš džiaugsmo kiškis. - Visos jos nuo manęs pabėgo. Ko aš čia aimanuoju? Matyt, kad varlėms dar blogiau gyventi nei man. Visas būrys išsigando vieno kiškio.

Ir kiškis iš to didelio džiaugsmo ėmė taip juoktis, kad jam net lūpa perplyšo.

Nuo to laiko kiškis laksto su perplyšusia lūpa, bet niekad daugiau nebesako, kad nusibodo gyventi, ir nebežada sau galo darytis.

# GYVULIAI STATOSI TROBELĘ

Kartą ožys, avinas, žąsinas, gaidys ir katinas išėjo pa­sivaikščioti, ir miške juos užklupo naktis. Na, visi nusprendė pasistatyti trobelę. Ožys ragais rąstus vertė, avinas kakta šakas genėjo, katinas nagais samanas rovė, kad būtų kuo plyšius tarp rąstų užkamšyti, gaidys paupy meldus stogui kirto, o žąsinas savo plačiais spar­nais stogą dengė.

Taigi trobelė vienas du! - ir stovi. Po vakarienės visi nuėjo gulti: avinas priekrosny, katinas užkrosny, žąsinas aslos vidury atsitūpė, ožys galustalėj įsitaisė, o gaidys ant laktos. Netrukus bičiuliai sutartinai knarkė savo trobelėje.

Apie vidurnaktį vilkė vedėsi savo du vilkiukus medžio­klės mokyti ir netyčia užėjo naują trobelę.

* Stebuklai! - nusistebėjo ji. - Šįryt ėjom pro tą pačią vietą ir nieko nematėm. Tiesiog kaip iš

žemės išdygo.

* Mamyte, einam vidun, pažiūrėkim, kas trobelėj gyve­na! - veržėsi vilkiukai.
* Ne, ne, vaikeliai! Visur, tik ne ten, jei nenorim atsidur­ti pavojuj!

Tai pasakiusi, vilkė nuskubėjo upės pakrante, ten už vieno šlaitelio nuvirto ant kairės ausies ir užmigo. O tuo metu vienas vilkiukas nubėgo atgal prie trobelės ir įėjo j vidų. Ožys, malonus vyrukas, taip meiliai apglėbė atvy­kėlį savo ragais, jog visi langai subarškėjo. Kiti bičiuliai taip pat atsibudo ir tuoj nuskubėjo svečio sutikti: avinas kakta glaustės prie šonų, žąsinas tapšnojo per kailį, katinas iš priekio kad nusičiaudės ir paglostė jam snukį, o gaidys, naktį negalėdamas nieko matyti, ėmė rėkauti: „Kur jis, kur jis? Leiskit įr man!"

Iš ryto vilkė klausia vilkiuką, kodėl kailis ištaršytas ir iš kur tos mėlynės.

* Taigi, mamyte, kol tu miegojai, nuėjau pažiūrėti, kas gero ten, toje trobelėje. Bet, vos

duris pravėriau, vienas mane su geležinėm šakėm ir prirėmė prie sienos, kitas tvo­jo kuolu per šonkaulius, trečias gnybo į galvą ir kad ims vanoti dviem pagaliais, ketvirtas spjovė į akis ir skėlė ant­ausį, o penktasis rėkė: „Kur jis, kur jis? Leiskit ir man!"

* Nekas, sūneli, o kam tu ėjai? Ar nesakiau, kad neitumėt!

# ŽVĖRYS IR KUBILIUS

Gyveno kartą vienas nebejaunas žmogus, jis dirbo ku­bilus. Vieną dieną pritrūko duonos - senam žmogui taip jau būna, jis nepajėgia daug uždirbti. Bet kaimy­nas ūkininkas jam sako:

- Padirbk man naują duonkubilį, tai duosiu duonos!

Gerai. Senukas padirbo nemažą duonkubilį ir neša kai­mynui.

Bet pasitaikė nežmoniškai karšta diena, našta buvo sun­ki, jėgų ne kažin kiek, vargšas visai nusikamavo. Laimė, pasitaikė ąžuolynas, kur gaiviam pavėsyje galėjo atsipūsti. Taigi senukas atsisėdo, nusibraukė prakaitą ir pagalvojo: „Ar nebūtų protingiau čia ir numigti?" Taip, kodėl ne! Ir tuoj išsitiesė kiek ilgas, o duonkubilį dėl visa ko užsivožė ant viršaus - vietoj apkloto.

Po valandėlės atbėgo kiškis, atsitūpė ant duonkubilio ir stebisi:

* Koks gražus stalelis, o nieko ant jo nepadėta!

Dar po valandėlės atlėkė lapė, atsitūpė ant duonkubilio šalia kiškio ir stebisi:

* Koks gražus stalelis, o nieko ant jo nepadėta!

Po kitos valandėlės atbėgo ir vilkas, atsitūpė ant duon­kubilio šalia lapės ir stebisi:

* Koks gražus stalelis, o nieko ant jo nepadėta!

Dar po valandėlės atšleivojo lokys, pritūpė ant duonku­bilio šalia vilko ir stebisi:

* Koks gražus stalelis, o nieko ant jo nepadėta!

Na, sėdėjo sėdėjo visi, galop ėmė šnekėtis:

* Ko čia tuščiai sėdim, pasirūpinkim valgymo.

Lokys tarė:

- Žinau miške gerą drevę, tai eisiu ir atnešiu!

Vilkas tarė:

* Žinau kaimyno kūtėj riebų aviną, tai bėgsiu ir atnešiu!

Lapė tarė:

- Žinau puikų žąsinėlį, tai bėgsiu ir atnešiu!

Kiškis šūktelėjo:

* Žinau kaimyno darže gražią kopūsto galvą, tai bėgsiu ir atnešiu!

Ir nubėgo kiekvienas savo grobio. Netrukus lokys atbogino avilj ir bloškė ant duonkubilio, kad tas net subraškėjo. Paskui atbėgo vilkas su avinu, lapė su žąsinu ir galiausiai kiškis su kopūsto galva.

Bičiuliai ėmė vaišintis. Tačiau senasis kubilius panoro apsiversti ant kito šono, duonkubilis sujudėjo, ir lokys tuoj sušuko:

* Oi! Kas tą stalą judina?

Bet daugiau nieko, tai visi valgė toliau. Po kiek laiko senis vėl pajudino duonkubilį. Vilkas sušuko:

* Oi! Kas tą stalą judina?

Bet daugiau nieko, tai visi valgė toliau. Po kiek laiko senis vėl pajudino duonkubilį. Lapė sušuko:

* Oi! Kas tą stalą judina?

Bet daugiau nieko, tai visi valgė toliau. Po kiek laiko senis smarkiai sujudino duonkubilį. Kiš­kis suriko:

* Oi! Kas tą stalą taip judina? Bus blogai, bėgam!

Ir visi jie pabėgo, spruko į visas puses. Senajam kubiliui liko medus, mėsa, kopūstas. Už duonkubilį iš kaimyno dar gavo duonos, tad valgio turėjo iki soties.

# UODAI IR ARKLYS

Uodai susitiko vilką, kuris ėjo arklio suėsti, ir klausia:

- Kurgi tu dabar, kuplauodegi, taip patykom pa­slapčiom eini?

- Einu į ganyklą, ten iš arklio man išeis geri pietūs. Su­draskysiu jį ir suėsiu.

- Ką, tu vienas nori arklį papjauti? - stebisi uodai. - Tai negalimas daiktas! Mūsų kartą penki tūkstančiai supuolėm ant vieno ir tai tik vargais negalais jį ant žemės pargriovėm, o jis dar pusę mūsų nuspaudė griūdamas. Tave jis iš karto užmuš, kai tu vienas nueisi.

Vilkas, tai išgirdęs, apsigalvojo, nusprendė nebeėsti ar­klio ir patraukė kitur savo laimės ieškoti.

# ŠUO IŠGELBSTI VAIKĄ

Šykštuolei gaspadinei niekas negalėjo įtikti: visus ji ujo, plūdo ir niekam neužmokėdavo, kas sulygta. Ištiki­mam Sargiui, kuris šykštuolės turtą dieną naktį sergė­jo, irgi retai teduodavo paėsti, daugiau rykšte per nugarą pavaišindavo.

Tad šuo iš bado lakstė pakrūmėmis, ieškodamas kokio kaulelio pilvui apgauti. Ten vieną dieną susitiko vilką. Vil­kas klausia:

* Ko tu, drauguži, šiandien toks nuliūdęs, ar tavo pati numirė?
* Ką ir pasakyti! Man namie gaspadinė visai neduoda ėsti, todėl ir lakstau po mišką, ar

kokio kaulelio nerasiu. Tiesa, mūsų sodyboj netrukus kels vestuves, tai šį tą nu­gvelbęs kurį laiką galėsiu pramisti.

* Ak, pas jus bus vestuvės! - sušuko vilkas. - Žinai, ką? Jei tu mane vestuvėse gerai

pavaišinsi, aš padarysiu taip, kad gaspadinė vėl tave mylės ir duos ėsti kiek tik tau lenda.

Gerai. Sargis pažadėjo vilką gerai pavaišinti, o vilkas ėmė aiškinti:

* Kai gaspadinė eis į pievas ir pasiims vaiką, tai tu irgi nelik namuose. Aš pačiupsiu vaiką,

tu pulk mane vytis ir atimk jį iš manęs. Pamatysi, gaspadinė tave vadins vaiko gelbėtoju ir duos tau kasdien prisikimšti pilvą.

Ir kai tik gaspadinė nuėjo į pievas ir paliko vaiką prie šieno kupetos, vilkas pačiupo jį ir nubėgo į mišką. Bet Sargis kaipmat puolė jam iš pas­kos ir atėmė vaiką.

Gaspadinė dabar nežinia ką būtų padariusi, taip jam gerinosi:

* Ak tu mano Sargiuk, ak tu mano Sargiuk!

Ir Sargis nuo šiol kasdien prisiėsdavo iki soties.

Kai atėjo vestuvės ir pradėjo gyvulius pjauti, Sargis su­sirinko visas jų kojas ir vis nešiojo į mišką vilkui. Mergos barėsi - skundė šunį gaspadinei, bet ši tik juokėsi:

* Mano Sargiui kojos gardu, tegu jam atitenka!

Atėjo vestuvių diena, susirinko svečiai. Ir Sargio drau­gužis vilkas atėjo - patamsiais palindo po stalu ir graužia kaulus. Sargis jam prisakė, kad tik iš pastalės laukan nelįs­tų, valgio jis pats parūpinsiąs. Ir kai merga nešė duoną ir mėsą, Sargis tyčia pasipynė po kojomis - merga suklupo ir išmetė viską iš rankų. Kiti dar norėjo surinkti, bet gaspadi­nė pasakė: tegu tai lieka Sargiui! Sargis sutempė visą laimi­kį po stalu ir abu su vilku prisiėdė kiek pilvuosna tilpo.

Po tokios sočios vakarienės vilkas ėmė prašyti šunį ger­ti. Ir Sargis vėl patykojo berną, nešantį alų, ir išmušė ąsotį iš rankų.

Visi juokėsi iš berno, bet Sargio niekas nebarė. Abu draugužiai atsigėrė ikvaliai. Vilkas visai įkaušo. Sargis, tai pamatęs, vedė vilką lauk, bet šis nėjo, sakydamas, jog nori pašokti. Sargis draudė, kad neitų šokti -būsią blogai. Bet muzikantai pradėjo dūdas pūsti, o vilkas - sakyk nesakęs -tuoj pat ėmė stūgauti. Žmonės pamatė pastalėj pilkį ir ėmė grūsti pro duris lauk. Bet vilkas įstrigo ir negalėjo pasprukti -toks prisiėdęs buvo. Vestuvininkai jį ir užmušė. Mirdamas jis pasakė:

* Kvailį ir bažnyčioj muša!

# EŽYS IR KIŠKIS

Ežys susitarė su savo broliu kiškį apmulkinti. Pamiškėj buvo gilus griovys. Abu ežiai sustojo - vienas viena­me griovio gale, kitas kitame, ir tas ežys, kur stovėjo šiame gale, sako kiškiui:

* Klausyk, kiški! Tu giriesi, kad labai greit bėgi, bet, man regis, aš tave pralenkčiau!
* Eik jau, eik! Tegu man ūsus nurauna, niekaip nepa­tikėsiu.
* Ko čia tikėti ar netikėti - lažinamės: jeigu tu mane ap­lenksi, tai išrauk man iš kailio dešimt

spyglių, o jei aš tave aplenksiu, tai išrausiu dešimt plaukų tau iš ūsų. Gerai? Tai sutarėm?

Žinoma! Bet man gaila tavo kailio.

* O man tavo ūsų! Na, tai tu, kiški, matyt, bėgsi griovio kraštu, o aš per dugną.

Gerai. Kiškis nulėkė lyg viesulas ir iš to įkarščio nė ne­pastebėjo, ar ežys bėga ar ne. Nulėkė į kitą griovio galą, ežys jam priešais:

* Girdi! Kur tu taip užtrukai? Aš vos nesušalau tavęs laukdamas.
* Ne, ne, ežiuk, man šįkart nepasisekė, bėgam atgal.
* Gerai, bėgam!

Ir kiškis nulėkė kaip vėjas. Bet kitam gale ežys jau priešais:

- Ar girdi! Ko tu čia mane šaldai, duok tuos ūsus!

- Ne, ne, ne, ežiuk, bėgam dar kartelį, tada kas jau bus, tas.

Kiškis nulėkė kiek įkabindamas. Bet kitame gale vėl ežys jam priešais:

* Ar girdi, duokš tuos ūsus, daugiau tau nebesivaidensiu.

Nėr kas daro, turėjo duoti. Ežys išrovė kiškiui dešimt ūsaplaukių ir įkaišiojo penkis savo

broliui prie lūpų, pen­kis sau pačiam. Nuo to laiko visi ežiai su tokiais kiškio ūse­liais prie lūpų.

# LAPĖ GANO ANTIS

Kartą gyveno sena bobulė. Ji turėjo tris anteles ir išėjo piemens joms ieškoti. Nuėjo gabalą kelio ir susitiko vilką.

* Kur tu, bobule, eini? - klausia vilkas.
* Einu piemens ieškoti.

Imk mane! - sako vilkas.

* Ar tu moki dainuoti?
* Moku!
* Padainuok!
* Aū-ū, aū-ū! - užstaugė vilkas.
* Ai, tu išbaidysi mano anteles, neimsiu tavęs.

Bobulė eina toliau, susitinka lapę.

* Kur tu, bobule, eini? - klausia lapė.
* Einu piemens antelėms ieškoti.
* Imk mane!
* Ar tu moki dainuoti?
* Moku!
* Padainuok!
* Opa-pa, očia-čia, nuo kalnelio klonin.
* Oi, gražus tavo balsas, imu tave už piemenį.

Bobulė parsivedė lapę namo, pašėrė, ir abi nuėjo gulti. Kitą rytą lapė anksti atsikėlusi šluoja

trobą, o bobulė kūrena krosnį. Lapė iššlavusi pusę trobelės šaukia:

* Ei, bobule, laikas anteles ginti, iškepk man dubenėlį kiaušinienės ir duok kepalėlį duonos.

Lapė suėdė kiaušinienę, iššlavė trobelę ir išginė anteles.

Kai užsimanė ėsti, ji pradėjo dainuoti:

* Opa-pa, očia-čia, nuo kalnelio klonin.

Kai nubėgo klonin, suėdė vieną antelę.

Lapė parginė namo likusias anteles. Bobulė klausia:

* Kur viena antelė?
* Oi, bobule, vilkas nunešė, šaukiau šaukiau, nieko negalėjau padaryti.

Kitą rytą lapė vėl suėdė kiaušinienę, iššlavė trobelę ir išginė anteles ganyti.

Ir vėl užsimanė ėsti. Nuginė anteles klonin, vieną su­ėdė, kitą gena namo.

Bobulė klausia, kur dingo antelė. Lapė sako:

* Oi, bobule, vilkas nunešė, šaukiau šaukiau, nieko ne­galėjau padaryti.

Trečią rytą lapė vėl suėdė kiaušinienę, iššlavė trobelę ir išginė vieną antelę ganyti.

Kai užsimanė ėsti, nuginė antelę klonin, suėdė ir parėjo namo viena.

Bobulė išsigando pamačiusi, kad nebėra nei vienos an­telės. Lapė sako:

* Ką padarysi, vilkas nusinešė.

Ketvirtą dieną, kai lapė iššlavė trobelę, bobulė liepė jai iškūrenti pirtį.

Lapė iškūreno pirtį, ir abi su bobule nuėjo pertis. Išsipėrusi lapė ėmė dainuoti:

* Aš suėdžiau bobulės kiaušinienę, suėdžiau duoną, suėdžiau anteles. Viskas dabar mano

pilve.

Bobulė supyko, metė į lapę šluotą ir tiesiai ant uodegos pataikė. Nuo to laiko lapės uodega tokia didelė ir kupli.

# ĄŽUOLAS IR GRYBAS

Netoli ąžuolo kelmo augo senas grybas. Visai čia pat išdygo jaunas ąžuoliukas. Bet pasipūtėlis grybas jį rūsčiai išbarė:

* Toks laibas nupiepėlis ir nesigėdi man, senam, ant galvos lipti! Negalėjai kitur supūti?
* Auk, auk! - ramiai atsakė ąžuoliukas. - Jei tau pri­trūks vietos, aš toliau pasislinksiu.

Trečią dieną grybas jau ėmė aimanuoti:

* Oi, kaip man galvą sopa, ąžuoliuk mielas!
* Neaimanuok, neaimanuok, dar yra vietos, - atsakė ąžuoliukas.

Bet tą pačią dieną grybas visas suglebo ir nuvirto.

„Ir po visos tavo puikybės!" - pagalvojo ąžuoliukas.

# DIDYSIS GAIDYS

Tolimam krašte vienuose namuose gyveno sena mote­riškė. Ji turėjo gaidelį. Kartą ji pašaukė gaidelį trobon ir davė palesti. Kol gaidelis lesė, pati išėjo karvės melžti. O gaidelis sulesė miežius, įėjo virtuvėn, išvertė puody­nę pieno ir sukūlė indus. Moteriškė sugrįžusi pamatė, ko gaidys pridaręs, stvėrė šluotą ir išvijo jį lauk pro vartus. Eina eina gaidys ir susitinka lapę. Lapė sako:

- Aš tave suėsiu!

Gaidys drebėdamas prašosi:

* Neėsk tu manęs, aš tave prie karaliaus žąsų nuvesiu!

Gerai. Eina toliau abu - susitinka vilką. Vilkas sako:

* Gaideli, aš tave suėsiu!
* Neėsk tu manęs, aš tave prie karaliaus avių nuvesiu.

Gerai. Eina visi trys - susitinka lokį. Lokys sako:

* Gaideli, aš tave suėsiu!
* Neėsk tu manęs, aš tave prie karaliaus karvių nuvesiu!

Gerai. Eina visi keturi - nuėjo prie pilies vartų ir suka galvas, kaip vidun patekti. Čia lokys kad suriks:

* Žinot ką, broliukai? Einam pas meistrą, tegu jis mums po žeme landą išrausia, ir pateksim

į tvartą.

Gerai! Kai landa buvo gatava, kiekvienas patraukė po žeme savo keliu, o gaidys užskrido ant karaliaus pilies stogo ir užgiedojo:

* Kakariekū! Aš tą dvarą išpustysiu!

Karalius liepė gaidį sugauti ir įmesti pas žąsis. Bet, va­landėlę pabuvęs, gaidys atidarė angą ir pašaukė lapę, kad žąsis suėstų. Iš ryto atėjo žąsiaganis žąsų išginti, nė vienos neberado.

O gaidys vėl užskrido ant stogo ir vėl gieda kaip giedojęs:

* Kakariekū! Aš tą dvarą išpustysiu!

Dabar karalius liepė gaidį surišti ir įmesti arklidėn. Tada gaidys pašaukė vilką ir pasakė:

* Na, dabar ėsk žirgus, arklius, kiek tik nori!

Vilkas ir suėdė. Atėjo rytą vežėjas arklių šerti, gaidys vėl užskrido ant stogo ir vėl gieda kaip giedojęs:

* Kakariekū! Aš tą dvarą išpustysiu!

Dabar karalius liepė gaidį įmesti tvartan pas karves, kad subadytų. Bet gaidys pašaukė lokį:

* Na, ėsk mėsos, kiek tik telpa!

Kai lokys karves suėdė, gaidys tarė:

* Eik dabar į mišką. Toliau aš tvarkysiuos vienas.

Rytą piemuo atėjo galvijų laukan ginti, žiūri - nė vienos karvės nebėra. Nusiminęs nubėgo pas

karalių ir sako:

- Tą gaidį reikia papjauti!

Karalius atsakė:

* Ne, gal nepjaukim, jis toks velnių priėdęs, verčiau paskandinkim.

Ir karalius liepė įmesti gaidį šulinin. Gerai, įmetė.

O rytą atėjo moterys vandens pasisemti, žiūri - šulinys tuščias, gaidys visą vandenį išgėręs.

Tada karalius liepė gaidį ugnin įmesti. Įmetė į ugnį, gai­dys paleido visą vandenį iš snapo, krosnis ir ataušo, o šis vėl užskrido ant stogo ir užgiedojo:

* Kakarieku! Aš tą dvarą išpustysiu!

Dabar karalius liepė gaidį įkišti į rūsį su pinigais, galvo­jo, pinigų prisilesęs, pasidarys sunkus ir daugiau nebegalės paskristi O gaidys pinigus sulesė, parlėkė pas šeimininkę ir užgiedojo:

* Kakarieku! Išnešk man kraitkubilį!

Išnešė kraitkubilį, gaidys išpylė pinigus moteriškei. Taip karalius ir liko vargšas, o moteriškė gyveno kaip karalienė.

# LAPĖ IR STRAZDAS

Vienoje mažoje eglutėje strazdas susikrovė lizdą vai­kams perėti. Vaikai jau buvo išperėti, kai prie eglės atbėgo lapė ir sušuko:

* Kiti jau sėja, o aš dar arklo neturiu pasidirbus! Noriu nusikirsti šią eglutę ienoms.

Strazdas pradėjo prašyti, kad tik nekirstų, kad neišdras­kytų lizdo su mažais vaikeliais.

* Duok man vieną vaiką, tai nekirsiu, - pasakė lapė. Strazdas jau norėjo išpildyti lapės

reikalavimą, bet iš gailesčio nežinojo, kurį vaiką atiduoti: ar vieną pirštą kirsi, ar kitą - visus sopa...

Kol jie taip lygosi, atskrido senolė varna ir sako strazdui:

- Nesisielok nei ką, strazdeli, tegu kerta! Kuo gi ji kirs, kad kirvio neturi?

Lapė parodė savo uodegą ir ėmė tvoti su ja per kamie­ną, bet strazdas tuoj pat pamatė, kad iš to vieni niekai.

Tada lapė sumanė už tai suėsti gudruolę varną. Nubė­go pakalnėn ir apsimetė, jog nugaišusi. Atlėkė varna ir nu­tūpė lapei ant galvos. Apgavikė tuoj ir stvėrė ją į nagus. Si kad ims prašytis - tegu lapė daranti, ką tik nori, tik tegu nepadaranti, kaip jos tėvo tėvuliui: įkišę jį į rato stebulę ir paleidę žemyn nuo kalno.

Bet lapė taip ir padarė: tuoj paėmė ratų stebulę, įkišo varną ir paleido žemyn nuo kalno. Varna, pro vieną galą įkišta, pro kitą išskrido lauk ir taip išsigelbėjo iš lapės nagų.

# PAGRANDUKAS

Kartą gaspadinė paėmė sviesto ir saują miltų ir suma­nė iškepti pagranduką. Padėtas ant ližės, pagrandu­kas atrodė toks gardus, kad septyniems gaspadinės vaikams ir seneliui net seilių burnon prisirinko. Pagrandu­kas, tai pamatęs, ėmė galvoti, kaip nuo jų išsigelbėti.

Galų gale, kai gaspadinė ištraukė jį iš krosnies pažiū­rėti, ar iškepė, pagrandukas nušoko nuo ližės ir nusirito prie durų. Šios buvo atdaros, nes pasitaikė karšta diena. Pagrandukas išsirito laukan ir patraukė keliu tolyn, pats nežinodamas kur. Septyni gaspadinės vaikai ir senelis nubėgo jam iš paskos, bet negalėjo pavyti.

Pakely susitiko gaidį, šis šaukė, kad jo palūkėtų.

* Septyni gaspadinės vaikai ir senelis mane gaudė ir nepagavo, tai kur tu pagausi? - atsakė

pagrandukas ir nu­sirito tolyn.

Paskui jis susitiko antį, ši irgi šaukė, kad jos palūkėtų, bet pagrandukas atsakė:

* Septyni gaspadinės vaikai, senelis ir gaidys mane gaudė ir nepagavo, tai kur tu pagausi?

Paskui jis susitiko siuvėją, šis irgi šaukė, kad jo palūkė­tų, bet pagrandukas atsakė:

* Septyni gaspadinės vaikai, senelis, gaidys ir antis mane gaudė ir nepagavo, tai kur tu

pagausi?

Galų gale jis susitiko kiaulę, ši pasisiūlė jį panėšėti ant savo šnipo. Pagrandukas mielai sutiko, bet vos atsisėdo ant kiaulės šnipo, toji čiaukšt - ir suėdė jį.

# NAMINĖ PELĖ IR DIRVINĖ PELĖ

Vieną šiltą dieną naminė pelė išlindo iš pogrindžio ir nubėgo į šilainę aplankyti savo giminaitės dirvinės pelės.

* Na, labas! Ar dar pažįsti savo giminaitę?
* Labas, labas! Kaipgi aš sesers nepažinsiu? Kaip man malonu, kad mane aplankei! O kelią

ar gerai žinojai, ar nepasiklydai?

* Kur čia pasiklysi? Bet sakyk, sesut, koks čia kupstas spurguotas?
* Tai čia sudygę grūdeliai, mano vienintelis penas, mano duonelė! - liūdnai atsakė dirvinė

pelė.

* Dievuli mano, šitokia duona! - didžiuodamasi nusiste­bėjo naminė pelė. - Aš nuo tokios

duonos badu numirčiau. Sesute, mano maistas visai kitoniškas: pusryčiams mėsa, pie­tums taukai, vakarienei grietinė. Ir visa tai aš randu virtuvė­je, tereikia iš urvelio išlįsti. Mano gyvenimas - auksas, paly­ginti su tavuoju. Eime į mano namus ir gyvenkim drauge.

* Gerai, einam!

Naktį abi sesutės giminaitės išlindo iš pogrindžio ir klausia svirplį:

- Svirply, svirply! Ar katė namie?

- Ne, išvažiavo! Išvežė pelių odas į Rygą! - atsakė svirplys.

- Na, tada metas! - apsidžiaugė naminė pelė. - Lik tu, sesute, čia, prie angos, aš nešiu maistą tau, o tu gabensi urvelin.

Bet vos naminė pelė porą žingsnių pabėgėjo, katė tik bac! - ant jos. Laimė, šįkart dar pasisekė urvelin įsmukti, antraip būtų buvę po auksinio gyvenimo.

* Na, nieko! - guodė giminaitę naminė pelė. - Nepasisekė, tai nepasisekė - lįsim pro pamatų

plyšį klėtin lašinių ėsti.

Nubėgo į klėtį, o čia ir vėl kliūtis: šeimininkas pravėrė duris, o jo šuo kad šoks, lyg akis išdegęs. Tai matydama dirvinė pelė tuoj pat nusprendė grįžti namo.

* Geriau drąsiai valgysiu su­dygusius grūdus negu tavo gardumynus amžinoj baimėj. Savo

grūdelius pati susirenku, o tu nori gyventi iš svetimo gero. Sudiev!

# GYVULIAI PAREINA GYVENTI PAS ŽMONES

Senų senovėje visi naminiai gyvuliai draugiškai gyve­no kartu. Turėjo miške samanomis apkamšytą trobelę. Bet ir čia ilgai ramybės neturėjo, trobelę aptiko vilkas ir ėmė tykoti riebaus paršelio.

Vieną dieną, kai paršelis šildėsi trobelėje prie ugnies, vilkas jį nutvėrė ir jau nešėsi laukan. Bet paršelis nuo bai­mės atsigavęs baisiai sužvigo:

- Kur vyrai, kur vyrai?

Tuoj atbėgo jautis ir primygo vilką prie sienos smailiais ragais, o avinas taip kūlė jam per šonus, kol vilkas šleivas kreivas gėdingai paspruko.

Besarmatis vilkas, norėdamas atkeršyti, užsiundė ant gyvulių kitus žvėris, bet gyvuliai vieningai stojo prieš juos ir atsilaikė.

Vilkas, tai regėdamas, nuėjo pas žiemį vėją ir paprašė, kad padėtų gyvulius iš trobelės išvyti. Žiemys, kuriam to­kie darbai patiko, tuoj nulėkė į mišką ir ėmė taip baisin­gai pūsti, jog vandenys sušalo į ledą, o sniegas urduliais iš dangaus vertėsi.

Jautis, nebevaliodamas iškęsti žvarbaus vėjo ir šalčio, taip pat norėjo trobelėn įlįsti. Bet netyčia užkliuvo ragais ir trobelę sugriovė. Gyvuliai pamatė, kad kitaip nuo bėdos neišsigelbės, ir nuėjo gyventi pas žmones, kur ligi šiolei te­begyvena.

O žiemiui taip patiko pykti ir pūsti, kad jis kasmet gi­rioj šniokdamas kriokdamas siautėja. Tuomet ir pats vil­kas, sušalęs ir sulysęs, kiek kojos neša bėga iš girios šaltojo žiemio nebeiškęsdamas.

Senų senovėje katė turėjo pievoj ganyti gyvulius, o šuo laisvas gyveno namuose, nes Dievas jam buvo davęs laisvės raštą.

# KATĖ PAVAGIA ŠUNS LAISVĖS RAŠTĄ

Vieną karštą vasaros dieną parėjo katė iš ganyklos visai nuilsusi nusikamavusi ir rado šunį ramiai sau drybsantį darže, kanapių pavėsyje. Jam miegant kišenė prasivėrė ir iš jos kyšojo laisvės rašto kamputis. Katė patyliukais prisliūkino, ištraukė šuniui iš kišenės raštą, parbėgo namo ir brangųjį grobį paslėpė pastogėje.

Nuo tos dienos šuo prarado savo laisvę, ir dabar jis vietoj katės turėjo eiti ganyti, o katė sau laisva gyveno namuose.

Todėl šuo, kai tik katę pamato, visuomet puola urgzda­mas iš piktumo, nes nori atimti savo laisvės raštą, bet jam ligi šiol vis nesiseka, nes katė vis pabėga nuo šunio ir greit užlekia per trobos kampą pastogėn laisvės rašto sergėti.

# ŠALČIO IR KIŠKIO LAŽYBOS

Šaltis pasakė kiškiui, jog galįs jį čia pat sušaldyti. Kiškis rietė nosį ir ginčijosi, kad to niekada nebus. Šaltis laikė­si savo, bet kiškis nenusileido. Abu taip susiginčijo, jog vos nesusimušė. Paskui šalčiui atėjo į galvą gera mintis. Jis pasiūlė kiškiui eiti lažybų. Kiškis sutiko. Abu susilažino.

Šaltis pradėjo šaldyti. O kiškis vartosi po sniegą ir šū­kauja:

- Ponui šilta, ponui karšta!

„Pašėlimas, koks tas kiškis stiprus!" - pagalvojo šaltis ir spūstelėjo iš visų jėgų. Pasidarė taip šalta, jog kiškiui net akys ant kaktos išsprogo. Bet kiškis vis tiek šūkauja:

- Ponui šilta, ponui karšta!

Šaltis pavargo bešaldydamas, o kiškis vis vartėsi kūlio ir nesušalo.

* Tikrai tavęs nesušaldysi! - pasakė šaltis ir speigas liovėsi.

Nuo to laiko kiškis žiemą niekad nesušąla, tačiau akys jam taip ir liko išsprogusios.

# ŽALČIO NUOTAKA

Vieną karštą vasaros dieną, per patį vidurdienį, trys mergaitės nuėjo jūron maudytis. Maudantis viena pa­sakė:

* Matysim, kuri iš mūsų pirmoji ištekės!
* Pirmoji ištekės ta, kuri visų gražiausia! - atsakė antroji.

Trečioji nieko nepasakė. Po kurio laiko ji pirmoji išbrido iš vandens ir jau norėjo rengtis. Bet

imdama baltus drobės marškinius krūptelėjo: ant marškinių gulėjo žaltys. Tai buvo pats jūros karaliūnas. Mergaitė prašė žaltį, kad eitų sau, o žaltys atsakė:

- Pasižadėk, kad būsi mano nuotaka, tai eisiu!

- Kodėl ne? - juokėsi mergaitė. - Tik atiduok man marš­kinius!

Bet žaltys dar nėjo: tegu duodanti jam savo žiedą. Mer­gaitė nusimovė žiedą ir atidavė žalčiui. Žaltys akimirksniu pradingo jūros gelmėse. Eidama namo mergaitė raudojo, o kitos dvi ją ramino:

* Ką tas žaltys išmano apie nuotakas?

Po trijų savaičių žaltys atvyko savo nuotakos pasiimti. Jis iškilo iš jūros labai prašmatniai, pats sėdėjo auksinėje karieto­je su aukso karūna ant galvos. Pakinktai blizgėjo grynais dei­mantais, ilga palyda lydėjo grodama ir kankliuodama.

Nuotaka, tai regėdama, tėvų klausia:

* Tėveli, motule, ką man daryti? Antai žaltys jau manęs atvažiuoja.

Tėvai išsigandę, nebežino nei ką sakyti, nei ko griebtis. Bet viena senutė juos pamokė:

* Ką tas žaltys išmano apie nuotakas? Duokit jam žąsį ir paliks jus ramybėje, iškeliaus iš kur

atėjęs.

Tėvai ir atidavė vietoj dukters žąsį. Žaltys linksmas pasi­ėmė žąsį ir išvažiavo atgal. Bet pakeliui užgiedojo zylė:

* Žaltys, vyrelis, žąselę veda! Žaltys pamatė, kad jį apgavo.

Po trijų savaičių žaltys antrąsyk išvažiavo savo nuotakos. Šįkart jis buvo supykęs ir itin rūsčiai paprašė, kad atiduotų nuotaką. Bet ta pati senutė pamokė:

* Ką tas žaltys išmano apie nuotakas? Duokit jam kokią ožką ir paliks jus ramybėje,

iškeliaus iš kur atėjęs.

Tėvai vietoj dukters atidavė ožką. Žaltys linksmas pasiėmė ožką ir išvažiavo atgal. Bet pakeliui vėl zylė užgiedojo:

* Žaltys, vyrelis, ožkelę veda, ožkelę veda! Žaltys pamatė, kad vėl jį apgavo.

Po trijų savaičių žaltys trečią sykį išvažiavo nuotakos. Šį kartą jis buvo baisiai supykęs, rūsčiai suriko, tegu daugiau nejuokaują, antraip būsią blogai.

Ką tėvai bedarys, atidavė tikrąją. Žaltys linksmas pasiėmė savo nuotaką ir išvažiavo atgal. Pakeliui zylė užgiedojo:

* Žaltys, vyrelis, mergelę veda!

Visa ilgoji palyda pradingo su nuotaka jūros gelmėse. Pirmais metais nuotakos motulė nuėjo prie jūros ir klausia:

- Dukrele mieloji, tark bent žodelį, pasakyk, kaip tau sekas?

Iššoko iš jūros varlė ir sako:

- Tavo dukrai sekas gerai. Ji gyvena gražioje pilyje ir au­gina mažą sūnelį.

Motina apsidžiaugė, išgirdusi tokią žinią, ir parėjo namo. Antrais metais nuotakos motulė vėl nuėjo prie jūros ir klausia:

- Dukrele mieloji, tark bent žodelį, pasakyk, kaip tau sekas?

Išropojo iš jūros vėžys ir sako:

* Tavo dukrai sekas gerai. Ji gyvena gražioje pilyje ir au­gina mažą dukrelę.

Trečiais metais nuotakos motulė vėl nuėjo prie jūros ir klausia:

* Dukrele mieloji, tark bent žodelį, pasakyk, kaip tau sekas?

Tai išgirdusi, žalčio pati apsikabino vyrą ir ėmė prašyti, kad leistų su vaikeliais pas motulę

pasisvečiuoti. Žaltys ne­norėjo leisti, bet galų gale išleido net trims savaitėms.

Žalčio pati pasisodino vaikelius ant kelių ir išvažiavo pas motulę. Dvi varlės traukė vežimą, o lydys buvo už vežėją. Motulė abiem rankom apglėbė dukrą ir džiaugėsi jos vaikeliais.

Tris savaites paviešė­jusi žalčio pati sugrįžo atgal į jūrą.

# AUKŠTOJI PUPA

Viena moteriškė turėjo dvi dukteris: tikrąją ir po­dukrą. Savo tikrą dukterį motina labai lepino, o podukrą spaudė prie sunkių darbų. Sykį podukrai buvo liepta iš pelenų išrinkti pupas. Ji kiaurą dieną plušėjo verkdama, kol jas iš pelenų išrinko, bet viena pupa vis dėlto užsiliko. Per naktį ši pupa išaugo iš pelenų iki pat dangaus. Iš ryto podukra pati pirmoji pakilo ant kojų. Ji apsidžiaugė pupą pamačiusi ir užlipo šakomis į dangų. Aukštai išvydo apgriuvusią trobelę. Mažam kambarėlyje gulėjo ligotas seniukas. Vos pamatęs podukrą, jis ėmė šir­dingai prašyti, kad ši iškūrentų pirtį.

- Gerai, gerai, tėvuk, tik pasakyk man, kur malkos.

- Malkų čia, mergele, arti nėra. Nueik už tvarto, ten rasi gaišenos kaulų, tai jais ir kūrenk!

Bet podukra pagalvojo:

* Kaip aš tais kaulais pirtį kūrensiu? Geriau nubėgsiu į mišką malkų ir parsinešiu naštelę ant

nugaros.

Netrukus ji malkų parsinešė, pirtį iškūreno, įėjo pas se­niuką ir sako:

* Tėvuk, pirtį iškūrenau, bet iš kur man vandens pasi­semti?
* Arti, mergele, vandens niekur nėra. Nueik už tvarto, prisemk srutų ir bus gerai!

Bet podukra pagalvojo:

* Kaip jis tom srutom prausis? Geriau nubėgsiu į mišką, suieškosiu šaltinį ir parsinešiu

švaraus vandens.

Parsinešusi vandenį sušildė, tada įėjo pas seniuką ir sako:

* Tėvuk, vandens jau pašildžiau, bet kur gauti vantą?

Bet podukra pagalvojo:

- Arti, mergele, vantos niekur negausi. Nueik už tvarto, ten rasi arklio uodegą.

- Kaip jis su arklio uodega vanosis? Geriau nubėgsiu į mišką, beržo šakų prisilaušiu.

Surišusi vantą, vėl įėjo pas seniuką ir sako:

- Tėvuk, viskas jau gatava, eik į pirtį!

O seniukas atsakė:

* Mielai eičiau, bet nepaeinu. Imk mane už kojų ir nuvilk į pirtį!

Tai išgirdusi, podukra užsikėlė seniuką ant pečių ir neš­te nunešė į pirtį. Kai seniukas baltai išsiprausė, vėl parnešė jį atgal ir paguldė į lovą.

- Klausyk, mergele, dabar noriu tau už širdies gerumą atsilyginti. Nueik į klėtį ir pasiimk iš skrynios šilko audeklą! Tik neimk iš tos skry­nios, kur raudonas katinas ant viršaus guli! Podukra paėmė šilko audeklą, nuli­po pupa žemyn ir pasidėjo dovaną savo klėtelėje. Kitą dieną nuėjusi į klėtį pamatė, jog klėtis pilna visokių brangių daiktų.

Pamotė tiesiog vietos nerado, kad podukra dabar turtingesnė už tikrąją dukterį. Galų gale sumanė ir savo dukterį siųsti per pupą į dangų turto.

Tikroji duktė užlipo į dangų ir surado tą patį seniuką ap­griuvusioje trobelėje. Seniukas paprašė, kad iškūrentų pirtį.

- Gerai, gerai, iškūrensiu, bet kad malkų nėra.

- Arti malkų nėra. Nueik už tvarto, ten rasi gaišenos kaulų kuo kūrenti.

Tikroji duktė paėmė gaišenos kaulus ir iškūreno pirtį. Tada įėjo trobelėn vandens klausti.

- Arti vandens nėra. Nueik už tvarto, ten rasi srutų. Tikroji duktė prisėmė srutų ir įėjo trobelėn vantos klausti.

- Arti vantos nebus. Nueik už tvarto, ten rasi arklio uodegą.

Tikroji duktė paėmė arklio uodegą vietoj vantos ir įėjo seniuko į pirtį kviesti. O seniukas sako:

* Mielai eičiau, bet nepaeinu. Imk mane už kojų ir nuvilk į pirtį!

Tikroji duktė paėmė seniuką už kojų ir nuvilko į pirtį. Kai seniukas išsiprausė, duktė vėl paėmė seniuką už kojų ir parvilko atgal į lovą. Na, seniukas ir jai pasakė, kad eitų į klėtį ir pasiimtų iš skrynios šilko atraižą. Tik tegu neimanti iš tos, ant kurios guli raudonas katinas.

Tačiau klėtyje tikroji duktė pasiėmė tą audeklą, kur ka­tinas ant skrynios tupėjo, nes tas šilkas buvo daug gražes­nis už pirmąjį.

Tuoj nuskubėjo pupos šakomis žemėn ir pasidėjo šilko gabalą klėtin.

Iš ryto tikroji duktė pirmą sykį gyvenime atsikėlė anksti ir nubėgo į klėtį turto žiūrėti. Bet vos klėties duris atidarė, šovė į priekį ugnies kamuoliai ir supleškino visą trobesį.

# KAIP VARGUOLIS PINIGŲ PRASIMANĖ

Kartą gyveno turtingas ponas ir vargšas, toks suvar­gęs žmogelis. Ponas nebežinojo, kur pinigus dėti, o varguolis amžinai suko galvą, kur gaus pavalgyti. Galų gale turtuolis savo džiaugsmui ir norėdamas pasi­linksminti paskelbė melavimo varžybas ir pažadėjo pūrą aukso tam, kas geriau pameluos. Ir varguolis panoro pūrą aukso pelnyti, jis irgi atėjo į melagių varžybas.

Atėjo varguolio eilė.

* Na, saulės broli, ką pasakysi? - paklausė turtuolis.
* Laba diena, ponuli! - atsakė varguolis ir pradėjo me­luoti. - Sykį aš miške radau eglę, ant

kurios vietoj gurgučių augo didžiulės gražios pupos.

* Visai gali būti, - patvirtino turtuolis.
* Aš nusiraškiau vieną pupą, parsinešiau namo ir paso­dinau priešais trobą. Ir ką manai –

pupa tuoj ėmė augti. Ir kaip ji augo - kas minutę po sprindį!

* Tai irgi gali būti, - vėl patvirtino turtuolis.
* Aš pagalvojau pagalvojau ir galų gale pradėjau tos pupos šakom ropštis į viršų. Buvau

užlipęs jau labai aukš­tai, kai staiga viena šaka lūžo ir aš ėmiau kristi.

* Taip irgi gali būti, - vėl tarė turtuolis.
* Kritau kritau ir gal būčiau užsimušęs, ir niekas to nė nežinotų, jei nebūčiau už­dribęs ant

didelio debesio. Taigi kaip ponas dabar keliavau tuo debesiu ir žiūrėjau, ką žmonės ant žemės veikia.

* Taip, tuo aš tikiu, - tarė turtuolis.
* Staiga pamačiau dangaus kluoną ir, kai debesis slinko pro šalį, - strykt! - aš ir ant stogo.

Praardžiau stogą ir įlindau į kluoną.

* Tikiu, - ištarė turtuolis, kuriam varguolio melai jau ėmė nusibosti.

- Ten pamačiau ant sienų sukabintas visas žvaigždes ir mėnulius, daug daug. Pradėjau galvoti, kaip grįžti į žemę, ir sugalvojau sudurti visus mėnulius galais ir jais nusileisti žemėn.

- Taip, visai gali būti, - burbtelėjo turtuolis.

- Sumanyta - padaryta. Mėnulių virvė gatava, ir aš pra­dedu leistis žemyn. Bet oi! Per kelis sieksnius nuo žemės virvė baigėsi.

- Na, žinoma, - pasakė turtuolis ir paklausė: - Ar tas nuo­tykis dar ilgas? Man jau trūksta kantrybės.

O vargšas taip pat pritrūko ko pasakoti, todėl prisimi­nęs turtuolio puikybę, jis trenkė paskutinį kozirį.

- Aš pasisūpavau, pasileidau ir įkritau į didelį urvą...

- Tikiu viskuo, tik greičiau baik! - sušuko turtuolis.

- Ir ką tu manai: ten mano tėvas su tavo tėvu kiaules gano ir dėl duonos žiauberės pešasi...

Turtuoliui to buvo per daug - tokį piktžodžiavimą apie savo tėvą girdėti!

- Meluoji! Meluoji! – suriko jis. - Mano tėvas niekad kiaulių neganė ir tavo tėvo nepažinojo. Meluoji!

O varguoliui to tik ir reikėjo. Jis pasiėmė žadėtąjį pūrą aukso ir laimingai gyveno.